กองทุนอสังหาฯทะลุแสนล้าน
จ่อขายปีนี้อีกหลายหมื่นล้านไทยพาณิชย์ชูปันผล7-10%
20 ก.พ. 2555

จ่อขายปีนี้อีกหลายหมื่นล้านไทยพาณิชย์ชูปันผล7-10%
กองทุนอสังหาฯ ยังน่าสนใจ เชียร์ลงทุนผลตอบแทน 7-10% พร้อมปันผล 3 กองทุน 640 ล้าน
รายงานข่าวจากสมาคมบริษัทจัดการลงทุน เปิดเผยว่า กองทุนรวมอสังหาริมทรัพย์ทั้งระบบ ณ วันที่ 10 ก.พ. 2555 มีมูลค่าสินทรัพย์รวม 104,449.41 ล้านบาท เพิ่มขึ้น 2,505.10 ล้านบาท หรือ 2.46% จากสิ้นปีที่ผ่านมาอยู่ที่ 101,944.32 ล้านบาท โดยกองทุนเพิ่มขึ้น 1 กองทุน เป็น 36 กองทุน
ขณะที่ปี 2554 สินทรัพย์เพิ่มขึ้น 16,593.65 ล้านบาท หรือ 19.44% จากปี 2553 มีกองทุนเพิ่ม 6 กองทุน
สำหรับปี 2555 กองทุนรวมอสังหาริมทรัพย์ ยูโอบี ฟรีโฮลด์ เอท ทองหล่อ เสนอขายเป็นกองทุนแรก มูลค่าโครงการ 2,370 ล้านบาท และกองทุนเปิดซีไอเอ็มบีพรินซิเพิล พร็อพเพอร์ตี้ อินคัม เพิ่งปิดขายครั้งแรกเมื่อวันที่ 15 ก.พ.ที่ผ่านมา มูลค่า 1,500 ล้านบาท ส่วนกองทุนรวมอสังหาริมทรัพย์และสิทธิการเช่าเทสโก้ โลตัส รีเทล โกรท มูลค่าเสนอขายครั้งแรกประมาณ 1.7 หมื่นล้านบาท ช่วงปลายเดือน ก.พ.นี้ 
นอกจากนี้ บลจ.หลายแห่งอยู่ระหว่างจัดตั้งกองทุนออกมาเสนอขายในปีนี้รวมหลายหมื่นล้านบาท
นางโชติกา สวนานนท์ กรรมการผู้อำนวยการ บริษัท ไทยพาณิชย์ กล่าวว่า บริษัทยังแนะนำลงทุนกองทุนอสังหาริมทรัพย์สำหรับระยะยาว แม้จะมีปัจจัยด้านเศรษฐกิจหรือภัยธรรมชาติบ้าง แต่ศักยภาพทำเลที่ตั้งและการบริหารจัดการทำให้มี ความแข็งแกร่ง มีโอกาสเติบโตจากการเพิ่มสินทรัพย์ใหม่เข้ามา และจ่ายเงินปันผลสม่ำเสมอทุกไตรมาสในอัตราผลตอบแทนประมาณ 710% ต่อปี ช่วยกระจายความเสี่ยงด้านผลตอบแทนเมื่อเทียบกับหุ้นผันผวนสูงและพันธบัตรที่ให้ผลตอบแทนน้อยกว่า
นางโชติกา กล่าวว่า บริษัทจะจ่ายเงินปันผล 3 กองทุน รวมอสังหาริมทรัพย์จากผลดำเนินวันที่ 1 ต.ค.-31 ธ.ค. 2554 คิดเป็นมูลค่าเงินปันผลรวม 640 ล้านบาท โดยกองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) จะปิดสมุดทะเบียนเพื่อสิทธิรับเงินปันผลวันที่ 24 ก.พ. ในอัตรา 0.25 บาทต่อหน่วย คิดเป็นอัตราผลตอบแทน 7.6% ต่อปี ณ ราคาตลาด 13.20 บาทต่อหน่วย จ่ายเงินในวันที่ 13 มี.ค.2555 
กองทุนรวมสิทธิการเช่าอสังหาริมทรัพย์ไพรม์ออฟฟิศ (POPF) จ่ายในอัตรา 0.2413 บาทต่อหน่วย คิดเป็นอัตราผลตอบแทน 9.7% ต่อปี ณ ราคาตลาด 10 บาทต่อหน่วย กำหนดจ่ายเงินวันที่ 12 มี.ค.2555 และกองทุนรวมสิทธิการเช่าอสังหาริมทรัพย์ควอลิตี้ เฮ้าส์ (QHPF) จ่ายในอัตรา 0.1863 บาทต่อหน่วย คิดเป็นอัตราผลตอบแทน 8.80% ต่อปี ณ ราคาตลาด 8.50 บาทต่อหน่วย กำหนดจ่ายในวันที่ 14 มี.ค.2555 ปิดสมุดทะเบียนเพื่อสิทธิรับเงินปันผล 23 ก.พ.นี้ 
“แม้ไตรมาสสุดท้ายของปี 2554 น้ำท่วมในพื้นที่กรุงเทพฯ และปริมณฑลในวงกว้าง แต่ไม่ได้ส่งผลกระทบกับกองทุนอย่างมีนัยสำคัญ โดยทั้งสามกองทุนยังมีผลงานอยู่ในเกณฑ์ที่ดี” นางโชติกา กล่าว
กองทุน CPNRF ลงทุนในเซ็นทรัล ปิ่นเกล้า ซึ่งปิดให้บริการจากน้ำท่วมในระยะสั้นไม่ได้กระทบอัตราเช่าพื้นที่ แต่ได้ยกเว้นค่าเช่าให้ผู้ประกอบการ โดยภาพรวมทั้งปีรายได้จากการลงทุนสุทธิยังโตกว่าปี 2553 ประมาณ 2.4%